钦定古今图书集成/明伦汇编/官常典/第646卷 > 王涣 任峻 > 狄惟谦
## 钦定古今图书集成/明伦汇编/官常典/第646卷 > 王涣 任峻 > 狄惟谦

按《剧谈录》：会昌中，北都晋阳县令惟谦，梁公之后。守
官清恪，有蒲密之政，抚绥勤恤，不畏强御。属州境亢
阳，涉历春夏数百里，水泉农亩，无不耗斁枯竭。祷于晋祠者数旬，略无阴曀之兆。时有郭天师者，本并土
女巫，少攻符术，多行猒胜之道。有监军使将至京师，
因缘中贵，出入宫掖。其后军牒告归，遂以“天师”为号。
既而亢旱滋甚，阖境莫知所为，佥言曰：“若得天师一
到晋祠，则灾旱不足忧矣。”惟谦请于主帅，主帅难之。
惟谦曰：“灾厉流行，甿庶焦灼。若非天师一救，万姓恐
无聊生。”于是主帅亲自为请，巫者唯而许之。惟谦乃
具车舆，列幡盖，迎于私室，躬为控马。既至祠所，盛设
供帐，丰洁饮馔，自旦及昏，磬折于阶庭之下，如此者
翌日，语惟谦曰：“我为尔飞符于上界请雨，已奉天帝
之命，必在虔恳至诚，三日雨当足矣。”由是四郊士庶，
奔走云集，三夕于兹，曾不降雨。又曰：“此土灾沴所兴，
亦由县令无德，我为尔再上天请，七日方合有雨。”惟
谦引罪于己，奉之愈恭。俄而又及所期，略无霑霔。郭
乃骤索马入州宅，惟谦拜留曰：“天师已为万姓此来，
更乞至心祈祷。”于是勃然而怒，骂曰：“庸琐官人，不知
道理，天时未肯下雨，留我将复奚为！”惟谦谢曰：“非敢
更烦天师，候明旦排比相送耳。”于是惟谦宿诫左右
曰：“我为巫者所辱，岂可复言为官明晨别有指挥，汝
等或须相禀，是非好恶，县令当之。”及晓，伺门未开，郭
巳严饰归骑，常供设肴醴，一无所施。坐于皇堂，大恣
呵责。惟谦曰：“左道女巫，妖惑日久，当须毙在兹日，焉
敢言归？”叱左右坐于神前，鞭背三十，投于潭水。祠后
有山，高万千丈，遽令设席焚香，从吏悉皆放还，簪笏
立于其上。于是合县骇愕，云：“长官打杀天师。”驰走者
纷纭，观者如堵。是时炎旱累月，烁石流金，晴空万里，
略无纤翳。祠上忽有片云如车盖，俄顷渐高，先覆惟
谦立所四郊云物随之而合。雷震数声，甘泽大澍，焦
原赤野，无不滋润。于是士庶数千，自山顶拥惟谦而
下。州将以杖杀，巫者初亦怒之，既而精诚有感，深加
叹异，与监军发表上闻。俄有诏书褒奖，赐钱五十万，
宠赐章服。为绛、隰二州刺史，所理咸有政声。